# Palmira Domènech Ayats

Palmira Domènech Ayats (Vic, 23 d'agost de 1933 - Barcelona, 28 de febrer de 2016) fou una educadora social, activista política i veïnal catalana.

## Biografia

Palmira Domènech es va graduar el 1960 a l'Escola Universitària de Treball de Barcelona. En aquesta institució, va dur a terme diverses tasques en qualitat de docent. Va participar en l'organització de la Primera Escola d'Estiu d’Educadors Especialitzats el 1982. També va fer estudis d’Economia i Psiquiatria.
El seu àmbit d'actuació professional va desenvolupar-se en el camp sanitari, a l'Hospital Clínic i al de Sant Pau; en l'àmbit d'infància i joventut, a guarderies, diversos col·lectius, escoles i centres juvenils; i dins de l’atenció primària de serveis socials als ajuntaments de Santa Coloma de Gramenet, Barcelona i Santa Perpètua de Mogoda, on va obtenir plaça de funcionària.
Durant l'època franquista, en un context social de forta lluita antifeixista, va col·laborar amb les associacions de veïns, els sindicats i partits polítics clandestins, i amb el seu germà, Ramon Domènech, van ser els responsables de l'aparell central de propaganda del Partit Socialista Unificat de Catalunya entre 1963 i 1970. Aquest fet va fer que passés uns anys a la llista negra, que li impedia treballar en institucions oficials i es va haver de guanyar la vida com a correctora en una editorial.
Al Prat de Llobregat, va dur a terme una tasca impulsora i dinamitzadora del centre juvenil de la Cooperativa Obrera de Viviendas «La Cope» entre 1969 i 1977. Va ser contractada com a assistenta social perquè fos la responsable del centre, que acabaria essent conegut com el Club de la Palmira.
En els darrers anys de la seva vida encara es mantenia activa en l'associacionisme, la política i l'activisme en general: estava adherida a la Lliga per la Laïcitat, era membre de l'Associació Catalunya-Líban, va ser segona suplent (per Esquerra Unida i Alternativa) de la candidatura d'ICV-EA-EPM a les eleccions municipals de Barcelona del 2003 i era membre dels «iaioflautes» a Barcelona.

## Homenatges

El consistori pratenc va inaugurar el 2019 el Centre Cívic Palmira Domènech per retre-li homenatge. El març de 2023, va ser una de les personalitats destacades per l'Ajuntament de Barcelona en la campanya Ciutat de Dones.

## Obra publicada

* Domènech, Palmira; Costa, Joan. La infancia y la adolescencia en peligro. Santa Coloma de Gramenet: Ajuntament de Santa Coloma, 1981.
* Domènech, Palmira; Carvajal, Esther «Trabajar en una granja». Cuadernos de pedagogía, núm. 160, 1988, pàg. 30-32. ISSN: 0210-0630.

## Referències

* 1 2 «Palmira Domènech Ayats». Dones i feminismes. Drets Socials, Justícia Global, Feminismes i LGTBI. Ajuntament de Barcelona, 01-03-2023. Arxivat de l'original el 2023-04-15. [Consulta: 15 abril 2023].
* ↑ «Resolución de 4 de febrero de 1987, del Ayuntamiento de Santa Perpetua de Mogoda, por la que se nombra funcionario de carrera en propiedad a doña Palmira Domenech Ayats en el cometido de Técnico Medio-Asistente Social» (en castellà). Boletín Oficial del Estado, 04-02-1987. Arxivat de l'original el 2021-10-20. [Consulta: 12 novembre 2019].
* ↑ Delgado, Manuel; Horta, Gerard; Padullés, Jofre. Lluites secretes: testimonis de la clandestinitat antifranquista. Publicacions i Edicions de la Universitat de Barcelona, 23 abril 2012, p. 19, 84, 101. ISBN 978-84-475-3559-0.
* ↑ Batista, Antoni. Clandestins. Angle Editorial, octubre 2018. ISBN 978-84-17214-47-0.
* 1 2 «Qui era la Palmira?». Centre Cívic Palmira Domènech. Ajuntament del Prat de Llobregat. Arxivat de l'original el 2020-09-26. [Consulta: 12 novembre 2019].
* ↑ Sanz, Manolita «Molt més que un club». El Prat. Ajuntament del Prat [El Prat de Llobregat], novembre 1994, pàg. 16.
* ↑ «Defunción de Palmira Doménech Ayats» (en castellà). COOPrat [El Prat de Llobregat], núm. 7, 5-2016, pàg. 1,6,8.
* ↑ «El nou Centre Cívic Palmira Domènech obre les seves portes». Planeta Prat. El Prat Ràdio, 19-03-2019. Arxivat de l'original el 2020-11-10. [Consulta: 20 novembre 2019].
* ↑ «Persones adherides». Lliga per la Laïcitat. Arxivat de l'original el 2020-08-06. [Consulta: 27 novembre 2019].
* ↑ «Los presos libaneses en cárceles de Israel, los presos olvidados» (en castellà). La Vanguardia (Vivir) [Barcelona], 27-04-1999, pàg. 15. Arxivat de l'original el 19 d’abril 2023 [Consulta: 15 d’abril 2023].
* ↑ «APROV. CANDIDATURES JUNTA ELECTORAL ZONA DE BARCELONA» ( PDF). Butlletí Oficial de la Província de Barcelona, núm. 102, 29-04-2003, pàg. 25. Arxivat de l'original el 27 d’octubre 2023 [Consulta: 11 agost 2023].
* ↑ «Biografies». Ciutat de Dones. Ajuntament de Barcelona, 01-03-2023. Arxivat de l'original el 2023-03-25. [Consulta: 15 abril 2023].